U-I-375/96
Natisni
Opravilna št.:
U-I-375/96
Datum odločitve:
8. 1. 1998
Objavljeno:
OdlUS VII, 4
ECLI:
ECLI:SI:USRS:1998:U.I.375.96
Akt:
Zakon o lokalni samoupravi (Uradni list RS, št. 72/93, 6/94 - odl. US, št. 45/94 - odl. US, 57/94, 14/95, 20/95 - odl. US, 63/95 - obvezna razlaga, 9/96 - odl. US, 44/96 - odl. US, 26/97 in 70/97) (ZLS), 1. odst. 43. čl.
Izrek:
Zahteva za oceno ustavnosti prvega odstavka 43. člena Zakona o lokalni samoupravi se zavrže.
Evidenčni stavek:
Zakon o Ustavnem sodišču v 23. členu med predlagatelji, ki so upravičeni vložiti zahtevo za začetek postopka, določa tudi predstavniške organe lokalnih skupnosti, vendar le pod pogojem, če so ogrožene pravice lokalne skupnosti. Pravtako določa 91. člen ZLS, da občina lahko vloži zahtevo za presojo ustavnosti in zakonitosti le tistih predpisov države, s katerimi se posega v ustavni položaj in pravice lokalne skupnosti.
Ker Občinski svet Mestne občine Novo mesto v obravnavani zadevi ni izkazal, da so izpolnjene procesne predpostavke za vložitev zahteve, določene v 23. členu Zakona o Ustavnem sodišču ali v 91. členu Zakona o lokalni samoupravi, ne more biti predlagatelj za začetek postopka in je zato Ustavno sodišče njegovo zahtevo zavrglo.
Geslo:
Lokalna skupnost, predstavniški organ lokalne skupnosti.
Lokalna skupnost, pravica.
Župan, podžupan, nezdružljivost funkcije s funkcijo člana občinske uprave.
Nezdružljivost funkcij, inkompatibilnost.
Pravni interes kot procesni pogoj vložitev zahteve pred Ustavnim sodiščem, lokalna skupnost.
Lokalna skupnost kot vlagatelj zahteve pred Ustavnim sodiščem.
Pravna podlaga:
Ustava, 162. čl.
Zakon o Ustavnem sodišču (ZUstS), 23., 25. čl.
Opomba:
Vrsta zadeve:
ocena ustavnosti in zakonitosti predpisov in drugih splošnih aktov
Vrsta akta:
zakon
Vlagatelj:
Občinski svet Mestne občine Novo mesto
Datum vloge:
6. 12. 1996
Vrsta odločitve:
sklep
Vrsta rešitve:
zavrženje
Dokument:
US18718
Dokument v PDF obliki:
U-I-375-96.pdf
62 KB
Prenesite datoteko
U-I-375/96
8.1.1998
S K L E P
Ustavno sodišče je v postopku za oceno ustavnosti, začetem z zahtevo Občinskega sveta Mestne občine Novo mesto, na seji dne 8. januarja 1998
s k l e n i l o :
Zahteva za oceno ustavnosti prvega odstavka 43. člena Zakona o lokalni samoupravi (Uradni list RS, št. 72/93, 6/94 - odl. US, št. 45/94 - odl. US, 57/94, 14/95, 20/95 - odl. US, 63/95 - obvezna razlaga, 9/96 - odl. US, 44/96 - odl. US, 26/97 in 70/97) se zavrže.
O b r a z l o ž i t e v
1. Občinski svet Mestne občine Novo mesto je dne 6.12.1996 vložil zahtevo za oceno ustavnosti 43. člena Zakona o lokalni samoupravi (v nadaljevanju: ZLS) v tistem delu, v katerem je določena nezdružljivost funkcije župana in podžupana s funkcijo člana občinskega sveta, nadzornega odbora, z delom v občinski upravi in s funkcijami, določenimi v tretjem odstavku 37. a člena ZLS .
2. Ustava v drugem odstavku 162. člena določa, da predlagatelje zahteve za začetek postopka pred Ustavnim sodiščem določa zakon. Zakon o Ustavnem sodišču (Uradni list RS, št.15/94 - v nadaljevanju: ZUstS) v 23. členu med predlagatelji, ki so upravičeni vložiti zahtevo za začetek postopka, določa tudi predstavniške organe lokalnih skupnosti, vendar le pod pogojem, če so ogrožene pravice lokalne skupnosti. Pravtako določa 91. člena ZLS, da občina lahko vloži zahtevo za presojo ustavnosti in zakonitosti le tistih predpisov države, s katerimi se posega v ustavni položaj in pravice lokalne skupnosti.
3. Predlagatelj v svoji zahtevi ne utemeljuje, da je zaradi izpodbijane določbe ogroženo funkcioniranje občine kot lokalne skupnosti oziroma, da se z izpodbijano določbo posega v ustavni položaj in pravice občine. Ker Občinski svet Mestne občine Novo Mesto v obravnavani zadevi ni izkazal, da so zaradi izpodbijane določbe ZLS ogrožene pravice občine kot lokalne skupnosti oziroma da izpodbijana določba posega v ustavni položaj in pravice občine, ne more biti predlagatelj za začetek postopka in je zato Ustavno sodišče njegovo zahtevo zavrglo.
4. Ustavno sodišče je sprejelo ta sklep na podlagi 25. člena ZUstS v sestavi: predsednik dr. Lovro Šturm in sodniki dr. Peter Jambrek, dr. Tone Jerovšek, mag. Matevž Krivic, mag. Janez Snoj, dr. Janez Šinkovec, Franc Testen, dr. Lojze Ude in dr. Boštjan M. Zupančič. Sklep je sprejelo soglasno.
P r e d s e d n i k :
dr. Lovro Šturm